title: Deċiżjoni tal-Kunsill 2012/166/PESK tat- 23 ta’ Marzu 2012 b’appoġġ għall-attivitajiet tal-Organizzazzjoni għall-Projbizzjoni ta’ Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta’ Armi ta’ Qerda Massiva

text:
               24.3.2012

               MT

               Il-Ġurnal Uffiċjali tal-Unjoni Ewropea

               L 87/49

         DEĊIŻJONI TAL-KUNSILL 2012/166/PESK
   tat-23 ta’ Marzu 2012
   b’appoġġ għall-attivitajiet tal-Organizzazzjoni għall-Projbizzjoni ta’ Armi Kimiċi (OPCW) fil-qafas tal-implimentazzjoni tal-Istrateġija tal-UE kontra l-Proliferazzjoni ta’ Armi ta’ Qerda Massiva
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b’mod partikolari, l-Artikolu 26(2),
   Billi:

               (1)

               Fit-12 ta’ Diċembru 2003, il-Kunsill Ewropew adotta l-Istrateġija tal-UE kontra l-Proliferazzjoni ta’ Armi ta’ Qerda Massiva (minn hawn ’il quddiem l-“Istrateġija tal-UE”), li l-Kapitolu III tagħha fih lista ta’ miżuri sabiex tiġi miġġielda tali proliferazzjoni.

               (2)

               L-Istrateġija tal-UE tissottolinja r-rwol kruċjali tal-Konvenzjoni dwar l-Armi Kimiċi (minn hawn ’il quddiem “CWC”) u tal-OPCW fil-ħolqien ta’ dinja ħielsa minn armi kimiċi. Bħala parti mill-Istrateġija tal-UE, l-Unjoni impenjat ruħha li taħdem lejn l-aderenza universali għal trattati u ftehimiet ewlenin ta’ diżarm u non-proliferazzjoni, inkluża s-CWC. L-objettivi tal-Istrateġija tal-UE huma komplementari għall-objettivi segwiti mill-OPCW, fil-kuntest tar-responsabbiltà ta’ din tal-aħħar għall-implimentazzjoni tas-CWC.

               (3)

               Fit-22 ta’ Novembru 2004, il-Kunsill adotta l-Azzjoni Konġunta 2004/797/PESK dwar appoġġ għal attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta’ Armi ta’ Qerda Massiva (1), li mal-iskadenza tagħha ġiet sussegwita mill-Azzjoni Konġunta 2005/913/PESK (2), li min-naħa tagħha ġiet sussegwita mill-Azzjoni Konġunta 2007/185/PESK (3). L-Azzjoni Konġunta 2007/185/PESK ġiet sussegwita mid-Deċiżjoni 2009/569/PESK (4) li skadiet fit-3 ta’ Diċembru 2011.

               (4)

               Il-kontinwazzjoni ta’ tali assistenza intensiva u mmirata mill-Unjoni għall-OPCW hija meħtieġa fil-kuntest tal-implimentazzjoni attiva tal-Kapitolu III tal-Istrateġija tal-UE. Hemm ħtieġa għal aktar attivitajiet li jippromwovu l-implimentazzjoni sħiħa tas-CWC kif ukoll attivitajiet li jtejbu t-tħejjija tal-Istati Partijiet għas-CWC (minn hawn ’il quddiem l-“Istati Partijiet”) għall-prevenzjoni ta’ u r-rispons għal attakki li jinvolvu sustanzi kimiċi tossiċi, kooperazzjoni internazzjonali fil-qasam tal-attivitajiet kimiċi, u l-abbiltà tal-OPCW li tadatta għall-iżviluppi fil-qasam tax-xjenza u t-teknoloġija. Il-miżuri relatati mal-universalizzazzjoni tas-CWC għandhom jitkomplew u jiġu adattati u mmirati għan-numru li qed jonqos ta’ Stati mhux Partijiet għas-CWC,

         ADOTTA DIN ID-DEĊIŻJONI:
   Artikolu 1
   1.   Bil-fini li tingħata applikazzjoni immedjata u prattika lil xi elementi tal-Istrateġija tal-UE, l-Unjoni għandha tappoġġa l-attivitajiet tal-OPCW, bl-objettivi li ġejjin:

               —

               it-tisħiħ tal-kapaċitajiet tal-Istati Partijiet biex jissodisfaw l-obbligi tagħhom taħt is-CWC, u

               —

               it-tisħiħ tat-tħejjija tal-Istati Partijiet għall-prevenzjoni ta’ u r-rispons għal attakki li jinvolvu sustanzi kimiċi tossiċi,

               —

               it-tisħiħ tal-kooperazzjoni internazzjonali fil-qasam ta’ attivitajiet kimiċi,

               —

               l-appoġġ għall-abbiltà tal-OCPW li tadatta għall-iżviluppi fil-qasam tax-xjenza u t-teknoloġija,

               —

               il-promozzjoni tal-universalità billi Stati mhux Partijiet jiġu mħeġġa jaderixxu mas-CWC.

         2.   F’dan il-kuntest, l-attivitajiet appoġġati mill-UE tal-proġetti tal-OPCW, li jikkonformaw mal-miżuri tal-Istrateġija tal-UE għandhom ikunu dawn li ġejjin:

                  Proġett I: Implimentazzjoni Nazzjonali, Verifika u Universalità

               Attivitajiet:

                           —

                           Żjarat bilaterali ta’ assistenza teknika

                           —

                           Korsijiet ta’ taħriġ għal uffiċjali tad-dwana dwar l-aspetti tekniċi tar-reġim ta’ trasferimenti tas-CWC

                           —

                           Għotjiet lill-awtoritajiet nazzjonali

                           —

                           Għodda ta’ tagħlim elettroniku għall-awtoritajiet nazzjonali / partijiet interessati assoċjati

                           —

                           Komunikazzjoni ma’ Stati mhux Partijiet għas-CWC

                           —

                           Investigazzjoni ta’ eżerċizzji ta’ użu allegat

                  Proġett II: Kooperazzjoni Internazzjonali

               Attivitajiet:

                           —

                           Kors għall-iżvilupp ta’ kompetenzi analitiċi

                           —

                           Komunikazzjoni ma’ industriji — Workshop dwar is-CWC u s-Sikurezza tal-Proċess Kimiku

                  Proġett III: Żjarat mir-rappreżentanti tal-Kunsill Eżekuttiv tal-OPCW u minn osservaturi fil-faċilitajiet tal-qerda ta’ armi kimiċi (CWDFs)

               Attivitajiet:

                           —

                           Żjarat fis-CWDFs

                  Proġett IV: Xjenza u Teknoloġija

               Attivitajiet:

                           —

                           Laqgħat tal-grupp ta’ ħidma tal-Bord Xjentifiku Konsultattiv (SAB)

                           —

                           Kofinanzjament ta’ Workshop Internazzjonali dwar ix-Xjenza u t-Teknoloġija bejn l-OPCW u l-Unjoni Internazzjonali tal-Kimika Pura u Applikata (IUPAC)

                  Proġett V: Tħejjija tal-Istati Partijiet għall-prevenzjoni ta’ u r-rispons għal attakki li jinvolvu sustanzi kimiċi

               Attivitajiet:

                           —

                           Workshops Reġjonali — l-Artikolu X tas-CWC u kwistjonijiet ta’ kooperazzjoni reġjonali fil-qasam ta’ rispons ta’ assistenza u ta’ emerġenza

                           —

                           Eżerċizzji ta’ Simulazzjoni (TTEs) u modulu tal-eżerċizzji

                           —

                           L-OPCW bħala pjattaforma għat-tisħiħ tas-sigurtà fl-impjanti kimiċi

                  Proġett VI: Programm tal-Afrika

               Attivitajiet:

                           —

                           Żjarat bilaterali ta’ assistenza teknika

                           —

                           Korsijiet ta’ taħriġ għal uffiċjali tad-dwana dwar l-aspetti tekniċi tar-reġim ta’ trasferimenti tas-CWC

                           —

                           Komunikazzjoni ta’ Industriji — Workshop dwar is-CWC u s-Sikurezza tal-Proċess Kimiku

                           —

                           Kors għall-Iżvilupp ta’ Kompetenzi Analitiċi

                           —

                           Workshops Reġjonali — l-Artikolu X tas-CWC u kwistjonijiet ta’ kooperazzjoni reġjonali fil-qasam ta’ rispons ta’ assistenza u ta’ emerġenza

                           —

                           Proġett reġjonali ta’ bini tal-kapaċitajiet fit-tul fil-qasam tal-assistenza u l-protezzjoni

                     Deskrizzjoni dettaljata tal-attivitajiet appoġġati mill-Unjoni tal-OPCW imsemmija hawn fuq tinsab fl-Anness.

         Artikolu 2
   1.   Ir-Rappreżentant Għoli tal-Unjoni għall-Affarijiet Barranin u l-Politika ta’ Sigurtà (RGħ) għandu jkun responsabbli għall-implimentazzjoni ta’ din id-Deċiżjoni.
   2.   L-implimentazzjoni teknika tal-proġetti imsemmija fl-Artikolu 1(2) għandha titwettaq mis-Segretarjat Tekniku tal-OPCW (minn hawn ’il quddiem is-“Segretarjat Tekniku”). Huwa għandu jwettaq dan il-kompitu taħt ir-responsabbiltà u l-kontroll tar-RGħ. Għal dan il-fini, ir-RGħ għandu jidħol fl-arranġamenti meħtieġa mas-Segretarjat Tekniku.
   Artikolu 3
   1.   L-ammont ta’ referenza finanzjarja għall-implimentazzjoni tal-proġetti msemmijin fl-Artikolu 1(2) għandu jkun ta’ EUR 2 140 000.
   2.   L-infiq iffinanzjat mill-ammont stabbilit fil-paragrafu 1 għandu jkun amministrat skont il-proċeduri u r-regoli applikabbli għall-baġit ġenerali tal-Unjoni.
   3.   Il-Kummissjoni għandha tissorvelja l-amministrazzjoni tajba tal-infiq imsemmi fil-paragrafu 1. Għal dan il-fini, hija għandha tikkonkludi ftehim ta’ finanzjament mas-Segretarjat Tekniku. Il-ftehim għandu jistipula li s-Segretarjat Tekniku għandu jiżgura l-viżibbiltà tal-kontribuzzjoni tal-Unjoni, adatta skont id-daqs tagħha.
   4.   Il-Kummissjoni għandha tagħmel ħilitha biex tikkonkludi l-ftehim ta’ finanzjament imsemmi fil-paragrafu 3 malajr kemm jista’ jkun wara it-23 ta’ Marzu 2012. Hija għandha tinforma lill-Kunsill bi kwalunkwe diffikulta f’dak il-proċess u bid-data tal-konklużjoni tal-ftehim.
   Artikolu 4
   Ir-RGħ għandu jirrapporta lill-Kunsill dwar l-implimentazzjoni ta’ din id-Deċiżjoni abbażi ta’ rapporti regolari mħejjijin mis-Segretarjat Tekniku. Ir-rapporti tar-RGħ għandhom jifformaw il-bażi għall-evalwazzjoni mwettqa mill-Kunsill. Il-Kummissjoni għandha tipprovdi informazzjoni dwar l-aspetti finanzjarji tal-proġetti msemmijin fl-Artikolu 1(2).
   Artikolu 5
   1.   Din id-Deċiżjoni għandha tidħol fis-seħħ fil-jum tal-adozzjoni tagħha.
   2.   Din id-Deċiżjoni għandha tiskadi 24 xahar wara d-data tal-konklużjoni tal-ftehim ta’ finanzjament imsemmi fl-Artikolu 3(3). Madankollu, hija għandha tiskadi sitt xhur wara d-dħul fis-seħħ tagħha jekk dak il-ftehim ta’ finanzjament ma jkunx ġie konkluż sa dakinhar.

      Magħmul fi Brussell, it-23 ta’ Marzu 2012.

            Għall-Kunsill

            Il-President

         C. ASHTON

      (1)  ĠU L 349, 25.11.2004, p. 63.

      (2)  ĠU L 331, 17.12.2005, p. 34.

      (3)  ĠU L 85, 27.3.2007, p. 10.

      (4)  ĠU L 197, 29.7.2009, p. 96.

      ANNESS

         Appoġġ tal-Unjoni għall-attivitajiet tal-OPCW fil-qafas tal-implimentazzjoni tal-Istrateġija tal-UE kontra l-Proliferazzjoni ta’ Armi ta’ Qerda Massiva

         Proġett I:   Implimentazzjoni Nazzjonali, Verifika u Universalità

         Objettiv:

      Tisħiħ tal-kapaċità tal-Istati Partijiet biex jissodisfaw l-obbligi tagħhom taħt is-CWC u biex Stati mhux Partijiet għas-CWC jiġu mħeġġa jifhmu aħjar il-benefiċċji jekk jaderixxu mas-CWC u jkunu involuti aktar fl-attivitajiet tal-OPCW.

         Fini:

                  —

                  Fini 1 — L-Istati Partijiet jagħmlu progress lejn:

                              —

                              it-twettiq tar-rekwiżiti ta' implimentazzjoni nazzjonali skont l-Artikolu VII tas-CWC,

                              —

                              konformità mad-dikjarazzjonijiet tagħhom u r-rekwiżiti tad-dikjarazzjonijiet ta' ispezzjoni skont l-Artikolu VI tas-CWC,

                              —

                              tmexxija aktar effiċjenti tal-awtoritajiet nazzjonali tagħhom,

                              —

                              l-iffaċilitar tat-taħriġ bażiku tal-awtoritajiet nazzjonali,

                              —

                              it-tħejjija għal investigazzjonijiet ta' użu allegat skont l-Artikoli IX u X tas-CWC.

                  —

                  Fini 2 — Stati mhux Partijiet għas-CWC jiġu aktar involuti f’attivitajiet tal-OPCW u jsiru jifhmu aktar is-CWC u l-benefiċċji tagħha.

         Riżultati:

                  —

                  Riżultat 1

                              —

                              L-awtoritajiet nazzjonali saħħew il-kapaċità tagħhom li jabbozzaw leġislazzjoni nazzjonali ta' implimentazzjoni u huma f'pożizzjoni li jippreżentaw leġislazzjoni għall-adozzjoni.

                              —

                              L-uffiċjali tad-dwana saħħew il-kapaċità tagħhom li jidentifikaw sustanzi kimiċi rilevanti għas-CWC u jippreżentaw trasferimenti preċiżi ta’ data dwar sustanzi kimiċi skedati lill-awtoritajiet nazzjonali.

                              —

                              L-awtoritajiet nazzjonali saħħew il-kapaċità tagħhom li jikkomunikaw mal-OPCW u jibagħtulha dokumentazzjoni u dikjarazzjonijiet.

                              —

                              Il-persunal tal-awtoritajiet nazzjonali saħħaħ il-kapaċità tiegħu li jifhem u jimplimenta l-prinċipji bażiċi tas-CWC u jagħmel użu aktar kosteffettiv minn opportunitajiet ta' taħriġ wiċċ imb' wiċċ.

                              —

                              L-Istati Partijiet għandhom għarfien aħjar tal-investigazzjonijiet ta' użu allegat u ispezzjonijiet ta' sfida, bħala għodod fundamentali għad-dispożizzjoni tagħhom biex jipprovdu assistenza u/jew biex jiċċaraw nuqqas ta' konformità possibbli mas-CWC.

                              —

                              L-Istati Partijiet jirċievu assigurazzjonijiet li s-Segretarjat Tekniku huwa lest imexxi investigazzjonijiet ta' użu allegat u ispezzjonijiet ta' sfida.

                  —

                  Riżultat 2

                              —

                              L-Istati mhux Partijiet għas-CWC huma aktar involuti fl-attivitajiet tal-OPCW u saru jifhmu aħjar tal-benefiċċji tas-sħubija fis-CWC.

         Attivitajiet:

                  Żjarat bilaterali ta' assistenza teknika: Ser jingħata appoġġ lil Stati Partijiet permezz ta’ żjarat ta’ assistenza teknika li ser jitfasslu fuq bażi ta’ każ b’każ u jsiru biex tingħata assistenza ffukata biex jiġu ssodisfati r-rekwiżiti tat-talbiet magħmulin mill-Istati Partijiet. In-natura ta’ dan l-appoġġ ser tinkludi sforzi ta’ sensitizzazzjoni u komunikazzjoni permezz ta’ workshops ta’ sensibilizzazzjoni nazzjonali, korsijiet ta’ taħriġ speċjalizzati, assistenza għall-abbozzar ta’ leġislazzjoni implimentattiva nazzjonali u miżuri relatati, u s-suġġetti relatati mal-industrija fl-Artikolu VI għas-CWC. Skont l-objettiv tagħhom, dawn iż-żjarat ser jinkludu ħidma kkoordinata li tinvolvi, kif adatt, il-Fergħa ta' Appoġġ għall-Implimentazzjoni tas-Segretarjat Tekniku, l-Uffiċċju tal-Konsulent Legali, il-Fergħa tad-Dikjarazzjonijiet u l-Fergħa tal-Verifika tal-Industrija.

                  Taħriġ ta’ uffiċjali tad-dwana dwar l-aspetti tekniċi tar-reġim ta’ trasferimenti tas-CWC: Ġie pprovdut appoġġ għall-uffiċjali tad-dwana taħt l-Azzjoni Konġunta 2005/913/PESK, l-Azzjoni Konġunta 2007/185/PESK u d-Deċiżjoni 2009/569/PESK. Abbażi ta’ esperjenza miksuba, ser issir komunikazzjoni ma’ uffiċjali tad-dwana permezz ta’ korsijiet ta’ taħriġ bil-ħsieb li jittejbu l-ġbir u t-trasmissjoni ta’ data dwar l-importazzjonijiet u l-esportazzjonijiet ta’ sustanzi kimiċi skedati lill-awtoritajiet nazzjonali. Il-korsijiet ta’ taħriġ reġjonali u subreġjonali li se jsiru ser joffru dimostrazzjonijiet u eżerċizzji prattiċi u b’involviment dirett. Ser isir kors reġjonali wieħed fir-reġjun tal-Amerika Latina u l-Karibew u ser isir kors subreġjonali wieħed fir-reġjun Asjatiku. Il-korsijiet ser isiru mill-Fergħa ta' Appoġġ għall-Implimentazzjoni tas-Segretarjat Tekniku bil-ħila esperta teknika mill-Fergħa tad-Dikjarazzjonijiet.

                  Għotjiet lill-awtoritajiet nazzjonali: L-awtoritajiet nazzjonali fl-Istati Partijiet li qed jiżviluppaw ta' spiss jiġu mxekkla fl-abbiltà tagħhom li jimplimentaw bis-sħiħ l-obbligi taħt is-CWC minħabba nuqqas ta' tagħmir bażiku (kompjuters, printers, software, magni tal-ikkuppjar eċċ). Jekk l-awtoritajiet nazzjonali jingħataw tagħmir bażiku tal-uffiċċju, huma jkollhom l-opportunità li jiżviluppaw livell ogħla ta' effiċjenza u professjonaliżmu fl-isforzi tagħhom biex jimplimentaw is-CWC. Id-disponibbiltà ta' tali tagħmir ser tintuża wkoll bħala inċentiva għall-awtoritajiet nazzjonali biex jimpenjaw ruħhom b'mod aktar attiv fl-isforzi tagħhom biex jimplimentaw is-CWC, b'mod partikolari jekk id-disponibbiltà ta' dan it-tagħmir issir tiddependi fuq il-kisba ta' ċerti miri ddefiniti minn qabel.
                  Dawn il-miri ser jiġu ddefiniti fuq bażi ta' każ b'każ u f'konsultazzjoni mal-Istati Partijiet ikkonċernati.

                  Għodda ta' tagħlim elettroniku għall-awtoritajiet nazzjonali/ partijiet interessati assoċjati: Sabiex jiġu massimizzati opportunitajiet ta' taħriġ wiċċ imb' wiċċ, l-elementi bażiċi u ġeneriċi tat-taħriġ tal-awtoritajiet nazzjonali tal-OPCW ser isiru disponibbli f'format elettroniku, u ser jiġu tradotti għal-lingwi uffiċjali kollha tal-OPCW (l-Għarbi, iċ-Ċiniż, l-Ingliż, il-Franċiż, l-Ispanjol u r-Russu). F'konformità ma' dan, ħames moduli ta' tagħlim elettroniku, ibbażati fuq materjali eżistenti fis-Segretarjat Tekniku, ser jiġu żviluppati bl-użu tas-servizzi ta' fornitur kummerċjali. Il-preżentazzjonijiet li qed jintużaw attwalment li jkunu konvertiti f'għodod ta' tagħlim elettroniku huma dawn li ġejjin:

                              —

                              Ħarsa Ġenerali tas-CWC

                              —

                              Introduzzjoni għall-OPCW

                              —

                              Is-CWC artikolu b'artikolu

                              —

                              Is-CWC — l-iskedi 1, 2 u 3

                              —

                              It-tmexxija effettiva ta' awtorita nazzjonali

                  Komunikazzjoni ma’ Stati mhux Partijiet għas-CWC: Ir-rappreżentanti ta’ Stati mhux Partijiet għas-CWC li huma f’pożizzjoni li jinfluwenzaw azzjonijiet nazzjonali relatati mal-adeżjoni/ir-ratifika u dawk involuti direttament fi kwistjonijiet ta’ rilevanza għas-CWC ser jiġu sponsorjati biex jattendu programmi differenti organizzati mid-Diviżjoni Internazzjonali ta’ Koperazzjoni u Assistenza (ICA). Dawn il-programmi ser jinkludu workshops reġjonali għall-awtoritajiet nazzjonali tal-Istati Partijiet u workshops reġjonali għall-awtoritajiet tad-dwana. Fejn meħtieġ, il-membri tal-persunal tad-Diviżjoni tar-Relazzjonijiet Esterni tas-Segretarjat Tekniku ser jiġu sponsorjati wkoll biex jattendu dawn il-laqgħat sabiex iwettqu l-kuntatti u l-interazzjoni meħtieġa mal-parteċipanti sponsorjati mill-Istati mhux Partijiet għas-CWC. Barra minn hekk, u kif ikun meħtieġ, f’din l-iskema ta’ appoġġ għall-Istati mhux Partijiet għas-CWC, huma previsti wkoll żjarat u arranġamenti mfasslin apposta biex jinvolvu l-Istati mhux Partijiet għas-CWC.

                  Investigazzjoni ta' eżerċizzji ta' użu allegat: Mid-dħul fis-seħħ tas-CWC, is-Segretarjat Tekniku, ħafna drabi f'kooperazzjoni mal-Istati Partijiet, wettaq għadd ta' eżerċizzji marbuta mal-Artikoli IX u X tas-CWC, inklużi ż-żewġ investigazzjonijiet ta' użu allegat (IAU) u ispezzjonijiet ta' sfida (CI). Għalkemm ħafna lezzjonijiet meħuda f'rabta ma' eżerċizzji ta' CI japplikaw għall-IAU, u viċi versa, qatt ma saret reviżjoni komprensiva. F’tali reviżjoni komprensiva ser jiġu analizzati l-lezzjonijiet miksuba u rapporti ta' evalwazzjoni preċedenti minn eżerċizzji ta' IAU u CI (kemm ta' simulazzjoni kif ukoll fil-post), u ser jiġi organizzat workshop biex jitlaqqgħu esperti involuti f'tali eżerċizzji sabiex jaqsmu l-aħjar prassi, u biex jagħtu informazzjoni utli għal eżerċizzji futuri, speċjalment f'rabta ma' investigazzjonijiet ta' użu allegat.

         Proġett II:   Kooperazzjoni Internazzjonali

         Objettiv:

                  —

                  Biex jissaħħaħ l-iżvilupp ekonomiku u teknoloġiku permezz ta' kooperazzjoni internazzjonali fil-qasam tal-kimika għal attivitajiet li l-finijiet tagħhom mhumiex projbiti taħt is-CWC

                  —

                  Biex jiġu promossi l-missjoni tal-OPCW u l-objettivi tas-CWC permezz ta' impenn aktar b'saħħtu tal-Istati Partijiet f'inizjattivi ta' kooperazzjoni internazzjonali għall-użu paċifiku tal-kimika

         Fini:

                  —

                  Fini 1 — Biex tissaħħaħ il-kapaċità tal-laboratorji li huma ffinanzjati pubblikament fi Stati Partijiet b’ekonomiji li qed jiżviluppaw jew ekonomiji fi transizzjoni biex jimplimentaw is-CWC fil-qasam tal-użu paċifiku tal-kimika

                  —

                  Fini 2 — Biex Stati Partijiet b'ekonomiji li qed jiżviluppaw jew ekonomiji fi transizzjoni jiġu megħjuna jsaħħu l-approċċi għall-ġestjoni tas-sikurezza kimika f'intrapriżi żgħar u ta' daqs medju tal-industrija kimika

         Riżultati:

                  —

                  Riżultat 1 — Livell ogħla ta’ kompetenza teknika f’laboratorji ffinanzjati pubblikament fi Stati Partijiet b’ekonomiji li qed jiżviluppaw jew ekonomiji fi transizzjoni biex jiġu analizzati sustanzi kimiċi relatati mal-implimentazzjoni nazzjonali tas-CWC u fl-applikazzjoni paċifika ta’ kimika li tuża metodi analitiċi moderni speċjalment Kromatografija tal-Gass (GC) u Kromatografija tal-Gass / Spettrometrija tal-Massa (GC-MS).

                  —

                  Riżultat 2 — Livelli mtejba ta’ kompetenza u fehim mill-persunal ta’ intrapriżi żgħar u ta’ daqs medju, rappreżentanti ta’ assoċjazzjonijiet industrijali u l-awtoritajiet nazzjonali/istituzzjonijiet governattivi ta’ Stati Partijiet li l-ekonomiji tagħhom qed jiżviluppaw jew qegħdin fi transizzjoni rigward prattiki ta' ġestjoni tas-sikurezza tal-proċessi

         Attivitajiet:

                  Kors għall-iżvilupp ta’ ħiliet analitiċi: Il-kors ser isir fuq perijodu ta' ġimagħtejn, li matulhom il-parteċipanti ser jirċievu taħriġ teoretiku u esperjenza b'involviment dirett fil-GC u GC-MS. Is-suġġetti koperti jinkludu: hardware; validazzjoni u ottimizzazzjoni tas-sistemi; soluzzjoni ta' problemi; tħejjija ta' kampjuni ambjentali; u analiżi GC/GC-MS ta' tali kampjuni għal sustanzi kimiċi b'rabta mas-CWC. Il-parteċipanti ser jirċievu wkoll taħriġ intensiv b'involviment dirett fit-tħejjija ta' matriċi kampjuni differenti li għandhom jiġu analizzati bil-GC b'detetturi selettivi skont l-element u b'GC MS f''modi ta' impatt ta' elektrons u ijonizzazzjoni kimika. Finalment, il-parteċipanti ser issirilhom introduzzjoni għal firxa ta' proċeduri ta' estrazzjoni, tindif u derivatizzazzjoni. Il-kors ser jiġi implimentat bl-appoġġ ta' VERIFIN, istituzzjoni magħrufa magħżula permezz ta' proċess ta' għoti tal-offerti trasparenti, u li l-OPCW daħlet magħha fi ftehim ta' 5 snin.

                  Komunikazzjoni mal-Industrija — Workshop dwar is-CWC u s-Sikurezza tal-Proċess Kimiku: Dan il-workshop ser jitqassam fuq jumejn u nofs. Hu ser ikopri, fost l-oħrajn, kwistjonijiet ta' sigurtà u sikurezza fl-industrija kimika; strateġiji ta' ġestjoni kimika; ġestjoni tas-sikurezza tal-proċess kimiku; l-aħjar prattiki fl-industrija; u introduzzjoni għal Responsible Care®.
                  Ser tiġi ppreżentata wkoll ħarsa ġenerali tas-CWC u l-programmi ta' kooperazzjoni internazzjonali fl-ewwel laqgħa. Ser jiġi organizzat seminar reġjonali wieħed fir-reġjun tal-Amerika Latina u l-Karibew u jekk ikun meħtieġ, ser tiġi pprovduta traduzzjoni għall-Ispanjol.

         Proġett III:   Żjarat mir-rappreżentanti tal-Kunsill Eżekuttiv tal-OPCW u minn osservaturi fis-CWDFs

         Objettiv:

      Tiġi avvanzata u żgurata t-tneħħija tal-istokkijiet ta’ armi kimiċi u l-faċilitajiet ta' produzzjoni soġġett għall-miżuri ta’ verifika previsti fis-CWC.

         Finijiet:

                  —

                  Fini 1 — L-Istati Partijiet ikunu jistgħu jissorveljaw il-progress li jsir lejn it-twettiq tal-qerda kompleta tal-istokkijiet ta’ armi kimiċi u jkunu jistgħu jidentifikaw u jindirizzaw problemi fit-twettiq tal-qerda fi stadju bikri.

                  —

                  Fini 2 — L-Istati Partijiet ikunu aktar fiduċjużi li jkunu qed isiru passi tanġibbli u konkreti għall-qerda kompleta tal-istokkijiet ta’ armi kimiċi minn dawk li jipposseduhom.

         Riżultati:

                  —

                  Riżultat 1 — L-Istati Partijiet jifhmu aħjar il-problemi u d-diffikultajiet tekniċi relatati mal-qerda ta’ armi kimiċi.

                  —

                  Riżultat 2 — L-Istati Partijiet ikunu aktar fiduċjużi li jkunu qed isiru passi tanġibbli u konkreti għall-qerda kompleta tal-istokkijiet ta’ armi kimiċi.

         Attività:

      Żjarat fis-CWDFs: Sa issa, saru ħames żjarat - tlieta fl-Istati Uniti tal-Amerika fis-CWDFs li jinsabu f'Anniston, Alabama (Ottubru 2007); Pueblo, Colorado, u Umatilla, Oregon (Mejju/Ġunju 2009), u Tooele u Pueblo (Frar-Marzu 2011) u żewġ żjarat fil-Federazzjoni Russa fi Shchuchye, fir-reġjun ta' Kurgansk (Settembru 2008) u Pochep, Bryanskaya Oblast (Settembru 2010). Iż-żjarat li saru s’issa taw prova tal-valur tagħhom bħala mezz biex jiġu indirizzati mistoqsijiet jew tħassib dwar programm ta’ Stat Parti pussessur għar-rispett tal-obbligi tiegħu dwar il-qerda tal-armi kimiċi tiegħu sal-iskadenza estiża approvata. Jekk l-iskadenza estiża finali ma tiġix rispettata, huwa mistenni li, b'segwitu għal deċiżjoni ġdida tal-Konferenza tal-Istati Partijiet, l-Istati Partijiet ikkonċernati ser ikomplu jilqgħu tali żjarat fis-CWDFs operattivi tagħhom u f'faċilitajiet li attwalment qed jinbnew sakemm il-qerda tkun tlestiet.

         Proġett IV:   Xjenza u Teknoloġija

         Objettiv:

      Biex id-Direttur Ġenerali tal-OPCW jkun jista' jagħti parir u jagħmel rakkomandazzjonijiet lill-Konferenza tal-Istati Partijiet, lill-Kunsill Eżekuttiv tal-OPCW u l-Istati Partijiet dwar oqsma tax-xjenza u t-teknoloġija li huma rilevanti għas-CWC.

         Finijiet:

                  —

                  Fini tal-Laqgħat tal-gruppi ta' ħidma temporanji tas-SAB: Sabiex id-Direttur Ġenerali jkun jista’ jagħti parir speċjali lill-organi li jfasslu l-politika tal-OPCW u lill-Istati Partijiet dwar l-oqsma tax-xjenza u t-teknoloġija rilevanti għas-CWC.

                  —

                  Fini tal-Workshop Internazzjonali dwar ix-Xjenza u t-Teknoloġija tal-OPCW / IUPAC: Sabiex is-SAB jiġi megħjun fit-tħejjija tal-abbozzar tar-rapport tiegħu għat-Tielet Konferenza ta' Reviżjoni.

         Riżultati:

                  —

                  Riżultat 1 — Pariri u rakkomandazzjonijiet dwar oqsma tax-xjenza u t-teknoloġija rilevanti għas-CWC mogħtija mis-SAB u riċevuti mill-Istati Partijiet.

                  —

                  Riżultat 2 — L-Istati Partijiet ikunu aġġornati u aktar informati dwar oqsma tax-xjenza u t-teknoloġija rilevanti għas-CWC.

                  —

                  Riżultat 3 — L-Istati Partijiet jiġu megħjuna jivvalutaw l-impatt potenzjali ta' avvanzi fix-xjenza u t-teknoloġija dwar l-implimentazzjoni tas-CWC.

         Attivitajiet:

                  SAB laqgħat tal-grupp ta' ħidma: Fl-2012-13 ser isiru żewġ laqgħat tal-grupp ta' ħidma temporanju dwar il-konverġenza tal-kimika u l-bijoloġija u żewġ laqgħat ta' grupp ta' ħidma temporanju dwar l-edukazzjoni u l-komunikazzjoni. L-objettiv tal-grupp ta' ħidma temporanju dwar il-konverġenza tal-kimika u l-bijoloġija għandu jesplora aktar il-konverġenza tal-kimika u l-bijoloġija, u l-implikazzjonijiet potenzjali tagħha għas-CWC, kif irrakkomandat mis-SAB waqt is-Sittax-il Sessjoni tagħha. Il-grupp ta' ħidma temporanju ser jivvaluta dawn l-implikazzjonijiet u ser jagħmel rakkomandazzjonijiet lis-SAB. Il-valutazzjoni u r-rakkomandazzjonijiet tal-grupp ta' ħidma temporanju ser jintużaw mis-SAB fir-rapport tiegħu lit-Tielet Konferenza ta' Reviżjoni. L-objettiv tal-laqgħat tal-grupp ta' ħidma temporanju dwar l-edukazzjoni u l-komunikazzjoni, li għandu jiġi stabbilit, ser jiffoka fuq kif għandha ssir komunikazzjoni mal-komunità xjentifika u dwar kif għandha tiġi żviluppata u msaħħa r-relazzjoni bejn l-OPCW u l-komunità xjentifika.

                  Kofinanzjament tal-Workshop Internazzjonali dwar ix-Xjenza u t-Teknoloġija tal-OPCW - IUPAC: L-objettiv tal-workshop hu li jiġu riveduti x-xejriet u l-avvanzi fil-kimika, l-inġinerija kimika, ix-xjenzi tal-ħajja u d-dixxiplini relatati bil-ħsieb li jiġi vvalutat kif jaffettwaw l-implimentazzjoni tas-CWC. Ir-rapport li għandu jiġi prodott mill-workshop ser jassisti lis-SAB fit-tħejjija tar-rapport tiegħu stess li jinkludi l-valutazzjoni tiegħu tal-impatt tal-iżviluppi fix-xjenza u t-teknoloġija fuq il-funzjonament tas-CWC.
                  Dan ir-rapport ser jiġi pprovdut, bħala kontribut tad-Direttur Ġenerali, għat-Tielet Konferenza ta' Reviżjoni tas-CWC li għandha ssir fl-2013. Il-Workshop Internazzjonali dwar ix-Xjenza u t-Teknoloġija tal-OPCW - IUPAC ser jipprovdi kontribut siewi għat-tħejjija tar-rapport tas-SAB bil-ħsieb tat-Tielet Konferenza ta' Reviżjoni.

         Proġett V:   Tħejjija tal-Istati Partijiet għall-prevenzjoni ta’ u r-rispons għal attakki li jinvolvu sustanzi kimiċi

         Objettiv:

      Kontribut għall-iżvilupp tal-kapaċità tal-Istati Partijiet fil-prevenzjoni ta', it-tħejjija għal u r-rispons għal attakk terroristiku bl-użu ta' armi kimiċi u għat-titjib tar-rispons tagħhom għat-talbiet għal assistenza fil-każ li jintużaw jew li jkun hemm theddida li jintużaw sustanzi kimiċi.

         Finijiet:

                  —

                  Fini tal-workshops reġjonali:

                              —

                              Fini 1 — Titjib tas-sensibilizzazzjoni tal-Istati Partijiet dwar l-importanza li jippreżentaw dikjarazzjonijiet kompleti u fil-ħin dwar programmi nazzjonali relatati mal-finijiet protettivi

                              —

                              Fini 2 — Żieda tal-kontribut tal-Istati Partijiet għat-tħejjija tal-OPCW biex jingħata rispons għat-talbiet għal assistenza

                              —

                              Fini 3 — Inkoraġġiment tal-Istati Partijiet fir-reġjuni jew is-subreġjuni biex irawmu l-ħolqien ta' netwerks reġjonali biex itejbu r-rispons koordinat tagħhom għal emerġenza ta' armi kimiċi.

                  —

                  Finijiet tat-TTEs u l-modulu tal-eżerċizzji:

                              —

                              Fini 1 — Eżerċizzju u evalwazzjoni tal-prevenzjoni nazzjonali ta', it-tħejjija għal u r-rispons għal attakk terroristiku bl-użu ta' armi kimiċi u biex tiżdied is-sensibilizzazzjoni dwar passi ulterjuri li għandhom jittieħdu biex jissaħħaħ il-livell ta' tħejjija

                              —

                              Fini 2 — Eżerċizzju u evalwazzjoni għall-koordinazzjoni tal-komunità internazzjonali fil-prevenzjoni u r-rispons għal attakk terroristiku bl-użu ta' armi kimiċi. Identifikazzjoni tan-nuqqasijiet potenzjali fl-appoġġ ipprovdut mill-OPCW u organizzazzjonijiet internazzjonali oħrajn lill-Istati Partijiet għat-tħejjija tagħhom għal attakki terroristiċi bl-użu ta' armi kimiċi

                  —

                  Fini tal-OPCW bħala pjattaforma għat-tisħiħ tas-sikurezza f'impjanti kimiċi:

                              —

                              Fini 1 — Appoġġ għall-gvernijiet u l-assoċjazzjonijiet tal-industrija kimika tal-Istati Partijiet benefiċjarji fis-sensibilizzazzjoni dwar is-sikurezza kimika u t-tisħiħ tagħha bl-adozzjoni tal-aħjar prattiki

                              —

                              Fini 2 — Żieda tas-sikurezza kimika fl-Istati Partijiet benefiċjarji impenjati fil-proċess bit-trawwim tal-kooperazzjoni fost il-partijiet interessati kollha inklużi l-awtoritajiet nazzjonali, l-industrija kimika, l-assoċjazzjonijiet tal-industrija kimika, il-komunità xjentifika u l-NGOs

                              —

                              Fini 3 — Aġġornament sħiħ tal-Istati Partijiet dwar l-iżviluppi l-ġodda fl-isfera tas-sikurezza kimika u l-aħjar prattiki dwar is-sikurezza kimika

         Riżultati:

                  —

                  Riżultati tal-workshops reġjonali:

                              —

                              Riżultat 1 — Sensibilizzazzjoni tal-Istati Partijiet dwar l-importanza li jippreżentaw dikjarazzjonijiet fil-ħin u kompleti dwar programmi nazzjonali relatati mal-finijiet protettivi.

                              —

                              Riżultat 2 — L-Istati Partijiet ikunu f'pożizzjoni aħjar biex joffru assistenza lill-OPCW fir-rispons għal talba għal assistenza.

                              —

                              Riżultat 3 — Sensibilizzazzjoni akbar tal-Istati Partijiet, li l-ekonomiji tagħhom qed jizviluppaw jew qegħdin fi transizzjoni, rigward il-ħtieġa li tiġi promossa l-kooperazzjoni fir-rigward tal-emerġenzi dwar l-armi kimiċi fil-każ ta' attakk.

                  —

                  Riżultati tat-TTEs u l-moduli tal-eżerċizzji:

                              —

                              Riżultat 1 — Żvilupp ta' modulu għat-tħejjija u t-twettiq tat-TTEs li jkun flessibbli u li jista' jiġi adattat għaċ-ċirkostanzi diversi fl-Istati Partijiet differenti

                              —

                              Riżultat 2 — Tisħiħ tat-tħejjija għall-prevenzjoni ta' u r-rispons għal attakki terroristiċi bl-użu ta' armi kimiċi identifikati mill-Istat Parti li jospita t-TTE

                              —

                              Riżultat 3 — Tisħiħ tat-tħejjija għall-prevenzjoni ta' u r-rispons għal attakki terroristiċi bl-użu ta' armi kimiċi li waslu għalihom l-Istati Partijiet li jipparteċipaw fit-TTE

                              —

                              Riżultat 4 — Żieda tal-fehim mill-organizzazzjonijiet parteċipanti tal-oqsma fejn il-koordinazzjoni mtejba tista' tnaqqas in-nuqqasijiet u fejn jistgħu jinbdew attivitajiet ġodda

                  —

                  Riżultati tal-OPCW bħala pjattaforma għat-tisħiħ tas-sikurezza f'impjanti kimiċi:

                              —

                              Riżultat 1 — Sensibilizzazzjoni akbar tal-benefiċjarji dwar ir-rekwiżiti u l-aħjar prattiki fis-sikurezza kimika

                              —

                              Riżultat 2 — Disseminazzjoni tal-aħjar prattiki fis-sikurezza kimika fost l-Istati Partijiet benefiċjarji, l-assoċjazzjonijiet tal-industrija tagħhom u partijiet interessati oħrajn

                              —

                              Riżultat 3 — Dokument ta' kunċett għal miżuri ta' segwitu possibbli li jinvolvu l-awtoritajiet nazzjonali, ix-xjenzjati, l-amministraturi tal-laboratorji, u l-industrija kimika dwar l-aħjar prattiki fis-sikurezza kimika bl-appoġġ ta' materjali tat-taħriġ

                              —

                              Riżultat 4 — Pubblikazzjonijiet dwar is-sikurezza kimika għall-awtoritajiet nazzjonali, l-industrija kimika/l-amministraturi tal-laboratorji, u dwar l-aħjar prattiki fis-sikurezza kimika u s-sigurtà kimika.

         Attivitajiet:

                  Workshops Reġjonali — l-Artikolu X tas-CWC u kwistjonijiet ta' kooperazzjoni reġjonali fil-qasam tar-rispons ta' assistenza u emerġenza: Il-Workshops Reġjonali huma maħsubin biex irawmu d-diskussjoni u l-analiżi ta' diversi kwistjonijiet ta’ assistenza u dawk relatati mal-protezzjoni b'fokus speċjali fuq oqsma bħad-drittijiet u l-obbligi tal-Istati Partijiet taħt l-Artikolu X tas-CWC, il-preżentazzjoni ta’ dikjarazzjonijiet ta’ programmi protettivi, l-importanza tal-offerti ta' assistenza mill-Istati Partijiet, l-analiżi tad-dgħufijiet u d-diffikultajiet tal-Artikolu X tas-CWC, u ħarsa ġenerali tal-attivitajiet ta’ assistenza u protezzjoni fir-reġjun. L-Istati Partijiet ser jagħmlu preżentazzjonijiet sabiex jikkondividu l-esperjenzi u l-lezzjonijiet miksuba. Ser isiru żewġ workshops fuq perijodu qasir fir-reġjun Asjatiku u f'dak Latin Amerikan u tal-Karibew u ser jiġu organizzati mill-Fergħa tal-Assistenza u l-Protezzjoni.

                  It-TTE u l-modulu tal-eżerċizzji: Din l-attività għandha l-għan li tiżviluppa l-kapaċitajiet tal-Istati Partijiet fil-prevenzjoni ta', it-tħejjija għal u r-rispons għal attakk terroristiku bl-użu ta' armi kimiċi. Xenarju bażiku tal-eżerċizzji ser ikun attakk terroristiku f’impjant / istallazzjoni / trasport kimiku b'rilaxx ta' sustanzi kimiċi tossiċi. L-ispeċifiċitajiet tax-xenarju li għandu jintuża matul it-TTE ser jiġi adattat għaċ-ċirkostanzi u l-ħtiġijiet tal-Istat Parti li jospita t-TTE. Dan ser jinkludi inventarju ta' responsabbiltajiet nazzjonali u reviżjoni tal-proċeduri eżistenti u eżerċizzju ta' gwida u ta' diskussjoni tal-faċilità / istallazzjoni tal-eżerċizzju magħżula fil-livell nazzjonali qabel ma jsir it-twettiq tat-TTE b'parteċipazzjoni reġjonali u internazzjonali. L-eżerċizzju ser jeżamina t-teħid ta' deċiżjonijiet intergovernattivi, l-iskambju ta' informazzjoni u l-għoti ta' assistenza bejn organizzazzjonijiet nazzjonali u internazzjonali rilevanti. Ser isiru żewġ TTEs f'żewġ reġjuni differenti. Ser jiġi żviluppat ukoll modulu għat-tħejjija u t-twettiq tat-TTEs dwar l-attakki b'sustanzi kimiċi tossiċi li jinvolvu entitajiet nazzjonali, reġjonali u internazzjonali. L-attività ser tiġi organizzata u koordinata mill-Uffiċċju ta' Proġetti Speċjali.

                  L-OPCW bħala pjattaforma għat-tisħiħ tas-sikurezza fl-impjanti kimiċi: Fl-ewwel fażi tal-attività, ser tiġi żviluppata analiżi dwar ir-rwoli u l-funzjonijiet possibbli tal-OPCW u s-sinerġiji tagħha mal-partijiet interessati fil-qasam tas-sikurezza kimika. Ser isir avveniment biex jiġu diskussi u mxerrda l-aħjar prattiki fis-sigurtà u s-sikurezza kimika.
                  L-avveniment huwa maħsub biex irawwem id-diskussjoni u l-analiżi tal-kwistjonijiet prattiċi u l-esperjenzi relatati mat-tisħiħ tas-sikurezza tal-faċilitajiet kimiċi. L-esperjenza tas-sħab internazzjonali l-oħrajn fil-promozzjoni tas-sikurezza kimika, u f'sens usa' d-diskussjoni biex l-Istati jingħataw għajnuna fit-titjib tal-kapaċità tagħhom fir-rigward tal-prevenzjoni u t-tħejjija għat-theddidiet relatati mal-armi ta' qerda massiva u l-materjali relatati, ser isiru disponibbli għall-benefiċjarji. L-avveniment ser jidentifika wkoll l-opportunitajiet u r-rekwiżiti għal miżuri ta' segwitu biex isir progress fil-proċess tat-tisħiħ tas-sikurezza kimika, u għall-iżvilupp tal-OPCW bħala pjattaforma għall-iskambji dwar din il-kwistjoni.
                  Riżultat tal-proġett ser ikun serje ta' proposti prattiċi dwar kif l-OPCW tista' tiġi żviluppata aktar bħala pjattaforma għall-kooperazzjoni u l-koordinazzjoni fil-qasam tas-sikurezza kimika. L-attività ser tiġi organizzata u koordinata mill-Uffiċċju ta' Proġetti Speċjali.

         Proġett VI:   Programm tal-Afrika

         Objettiv:

      It-tisħiħ tal-kapaċità tal-Istati Partijiet Afrikani biex jissodisfaw l-obbligi tagħhom taħt is-CWC.

         Fini:

                  Fini 1 — L-Istati Partijiet Afrikani jagħmlu progress lejn:

                              —

                              it-twettiq tar-rekwiżiti ta' implimentazzjoni nazzjonali skont l-Artikolu VII tas-CWC

                              —

                              ikunu konformi mad-dikjarazzjonijiet tagħhom u r-rekwiżiti tad-dikjarazzjonijiet ta' ispezzjoni skont l-Artikolu VI tas-CWC

                  Fini 2

                              —

                              Tisħiħ tal-kapaċità tal-laboratorji tagħhom li huma ffinanzjati pubblikament fl-Istati Partijiet Afrikani b'ekonomiji li qed jiżviluppaw jew qegħdin fi transizzjoni biex jimplimentaw is-CWC fil-qasam tal-użu paċifiku tal-kimika

                              —

                              Tisħiħ tal-approċċi tal-ġestjoni tas-sikurezza kimika fl-intrapriżi żgħar u ta' daqs medju tal-industrija kimika fl-Istati Partijiet Afrikani li l-ekonomiji tagħhom qed jiżviluppaw jew qegħdin fi transizzjoni.

                  Fini 3

                              —

                              Titjib tas-sensibilizzazzjoni tal-Istati Partijiet Afrikani dwar l-importanza li jippreżentaw dikjarazzjonijiet fil-ħin u kompleti dwar programmi nazzjonali relatati ma’ finijiet protettivi

                              —

                              Żieda tal-kontribut tal-Istati Partijiet Afrikani għat-tħejjija tal-OPCW biex tagħti rispons għat-talbiet għal assistenza

                              —

                              Inkoraġġiment tal-Istati Partijiet Afrikani biex irawmu l-ħolqien ta' netwerks reġjonali fir-reġjuni jew subreġjuni Afrikani biex itejbu r-rispons koordinat tagħhom għal emerġenza ta’ armi kimiċi

                              —

                              Inkoraġġiment tal-Istati Partijiet Afrikani biex jistabbilixxu l-koordinazzjoni u l-kooperazzjoni bejn is-subreġjuni fir-rispons għall-emerġenzi kimiċi

         Riżultati:

                  —

                  Riżultat 1
                  L-awtoritajiet nazzjonali fl-Istati Partijiet Afrikani saħħew il-kapaċità tagħhom li jabbozzaw leġislazzjoni nazzjonali ta' implimentazzjoni u huma f'pożizzjoni li jippreżentaw leġislazzjoni għall-adozzjoni.

                              —

                              L-Uffiċjali tad-Dwana fl-Istati Partijiet Afrikani jkunu saħħew il-kapaċità tagħhom biex jidentifikaw sustanzi kimiċi rilevanti għas-CWC u jippreżentaw trasferimenti preċiżi ta’ data dwar sustanzi kimiċi skedati lill-awtoritajiet nazzjonali.

                  —

                  Riżultat 2

                              —

                              Il-laboratorji ffinanzjati pubblikament fi Stati Partijiet Afrikani jkollhom livell ogħla ta' kompetenza teknika biex jiġu analizzati sustanzi kimiċi relatati mal-implimentazzjoni tas-CWC u fl-applikazzjoni paċifika ta' kimika li tuża metodi analitiċi moderni speċjalment GC u GC-MS.

                              —

                              Il-persunal tal-intrapriżi żgħar u ta' daqs medju, ir-rappreżentanti tal-assoċjazzjonijiet tal-industrija u l-awtoritajiet nazzjonali/l-istituzzjonijiet governattivi tal-Istati Partijiet Afrikani għandhom livelli aġġornati ta' kompetenza u fehim fir-rigward il-prattiki tal-proċess tal-ġestjoni tas-sikurezza.

                  —

                  Riżultat 3

                              —

                              L-Istati Partijiet Afrikani jkunu konxji mill-importanza li jippreżentaw dikjarazzjonijiet fil-ħin u kompleti dwar programmi nazzjonali relatati ma’ finijiet protettivi.

                              —

                              L-Istati Partijiet Afrikani jkunu f’pożizzjoni aħjar biex joffru assistenza lill-OPCW fir-rispons għal talba għal assistenza.

                              —

                              Sensibilizzazzjoni akbar tal-Istati Partijiet Afrikani, li l-ekonomiji tagħhom qed jizviluppaw jew qegħdin fi transizzjoni, rigward il-ħtieġa li tiġi promossa l-kooperazzjoni fir-rigward tal-emerġenzi dwar l-armi kimiċi fil-każ ta' attakk.

                              —

                              Grupp ta' istrutturi mill-Istati Partijiet Afrikani li jistgħu jappoġġaw il-pjan ta' rispons għal emerġenza kimika permezz ta' taħriġ għal dawk li jagħtu l-ewwel rispons.

         Attivitajiet:

                  Żjarat bilaterali ta' assistenza teknika: Ser jingħata appoġġ lil Stati Partijiet Afrikani permezz ta’ żjarat ta’ assistenza teknika li ser jitfasslu fuq bażi ta’ każ b’każ u jsiru biex tingħata assistenza ffukata fuq biex jiġu ssodisfati r-rekwiżiti tat-talbiet magħmulin mill-Istati Partijiet Afrikani.
                  In-natura ta’ dan l-appoġġ ser tinkludi sforzi ta’ sensitizzazzjoni u komunikazzjoni permezz ta’ workshops ta’ sensibilizzazzjoni nazzjonali, korsijiet ta’ taħriġ speċjalizzati, assistenza għall-abbozzar ta’ leġislazzjoni implimentattiva nazzjonali u miżuri relatati, u s-suġġetti relatati mal-industrija fl-Artikolu VI tas-CWC. Skont l-objettiv tagħhom, dawn iż-żjarat ser jinkludu ħidma kkoordinata li tinvolvi, kif adatt, il-Fergħa ta' Appoġġ għall-Implimentazzjoni tas-Segretarjat Tekniku, l-Uffiċċju tal-Konsulent Legali, il-Fergħa tad-Dikjarazzjonijiet u l-Fergħa tal-Verifika tal-Industrija.

                  Taħriġ ta' uffiċjali tad-dwana dwar l-aspetti tekniċi tar-reġim ta’ trasferimenti tas-CWC: Ġie pprovdut appoġġ għall-uffiċjali tad-dwana taħt l-Azzjoni Konġunta 2005/913/PESK, l-Azzjoni Konġunta 2007/185/PESK u d-Deċiżjoni 2009/569/PESK. Abbażi ta’ esperjenza miksuba, ser issir komunikazzjoni ma’ uffiċjali tad-dwana permezz ta’ korsijiet ta’ taħriġ bil-ħsieb li jittejbu l-ġbir u t-trasmissjoni ta’ data dwar l-importazzjonijiet u l-esportazzjonijiet ta’ sustanzi kimiċi skedati lill-awtoritajiet nazzjonali. Il-korsijiet ta’ taħriġ subreġjonali li ser isiru fl-Istati Partijiet Afrikani ser joffru dimostrazzjonijiet u eżerċizzji prattiċi u b’involviment dirett. Dawn il-korsijiet ser isiru mill-Fergħa ta' Appoġġ għall-Implimentazzjoni bil-ħila esperta teknika tal-Fergħa tad-Dikjarazzjonijiet.

                  Komunikazzjoni tal-Industriji — Workshop dwar is-Sikurezza tal-Proċess Kimiku u s-CWC: Dan il-workshop ser isir fuq jumejn u nofs. Dan ser ikopri, fost l-oħrajn, il-kwistjonijiet dwar is-sigurtà u s-sikurezza fl-industrija kimika; strateġiji ta' ġestjoni kimika; il-ġestjoni tas-sikurezza tal-proċess kimiku; l-aħjar prattiki fl-industrija; u l-introduzzjoni għal Responsible Care®. Ser tiġi ppreżentata wkoll ħarsa ġenerali tas-CWC u l-programmi ta' kooperazzjoni internazzjonali fil-laqgħa tal-ftuħ. Ser tiġi pprovduta traduzzjoni bil-Franċiż.

                  Kors għall-iżvilupp ta' kompetenzi analitiċi: Il-kors ser isir fuq ġimagħtejn, li matulhom il-parteċipanti mill-Istati Partijiet Afrikani ser jirċievu taħriġ teoretiku u esperjenza b'involviment dirett fil-GC u GC-MS. Is-suġġetti koperti jinkludu: hardware; validazzjoni u ottimizzazzjoni tas-sistemi; trouble-shooting; tħejjija ta' kampjuni ambjentali; u l-analiżi GC /GC-MS ta' tali kampjuni għas-sustanzi kimiċi relatati mas-CWC. Il-parteċipanti ser jirċievu wkoll taħriġ intensiv b'involviment dirett fit-tħejjija ta' matriċijiet ta' kampjuni differenti li għandhom jiġu analizzati bil-GC b'detetturi selettivi skont l-element u b'GC-MS f'impatt ta' elettroni u f'modi ta' jonizzazzjoni kimika.
                  Finalment, il-parteċipanti ser issirilhom introduzzjoni għal firxa ta' proċeduri ta' estrazzjoni, tindif u derivatizzazzjoni.
                  Il-kors ser jiġi implimentat bl-appoġġ ta' VERIFIN, istituzzjonijiet magħrufa simili magħżula permezz ta' proċess ta' għoti tal-offerti trasparenti, u li l-OPCW daħlet magħhom fi ftehim ta' ħames snin. Il-korsijiet ser isiru bl-Ingliż.

                  Workshop Reġjonali — L-Artikolu X tas-CWC u kwistjonijiet ta' kooperazzjoni reġjonali fil-qasam tar-rispons ta' assistenza u emerġenza: Il-Workshop Reġjonali għall-Istati Partijiet Afrikani huwa maħsub biex irawwem id-diskussjoni u l-analiżi ta' diversi kwistjonijiet ta’ assistenza u dawk relatati mal-protezzjoni b’attenzjoni speċjali fuq oqsma bħad-drittijiet u l-obbligi tal-Istati Partijiet taħt l-Artikolu X tas-CWC, il-preżentazzjoni ta’ dikjarazzjonijiet ta’ programmi protettivi, l-importanza tal-offerti ta' assistenza mill-Istati Partijiet, l-analiżi tad-dgħufijiet u d-diffikultajiet tal-Artikolu X tas-CWC, u ħarsa ġenerali tal-attivitajiet ta’ assistenza u protezzjoni fir-reġjun. L-Istati Partijiet ser jagħmlu preżentazzjonijiet sabiex jikkondividu l-esperjenzi u l-lezzjonijiet miksuba. L-attività ser tiġi organizzata mill-Fergħa tal-Assistenza u l-Protezzjoni.

                  Proġett reġjonali ta' tisħiħ tal-kapaċitajiet fit-tul fil-qasam tal-assistenza u l-protezzjoni: L-objettiv ewlieni ta' din l-attività ser ikun li tiġi żviluppata sistema ta' rispons għall-emerġenzi nazzjonali/reġjonali kontra l-armi kimiċi, it-taħriġ tal-istrutturi ta' dawk li jagħtu l-ewwel rispons u l-ispeċjalisti involuti f'dan il-qasam u li jingħataw għajnuna biex jistabbilixxu l-grupp ta' rispons nazzjonali/reġjonali tagħhom.
                  Dan il-grupp ta' rispons ser ikun parti minn netwerk reġjonali li jista' jagħti l-ewwel rispons għal xenarju ta' emerġenza. Ser jiġi implimentat proġett wieħed tat-tisħiħ tal-kapaċitajiet fuq perijodu twil għall-Istati Partijiet Afrikani fis-subreġjuni Afrikani tan-Nofsinhar u Ċentrali (bil-Franċiż għall-Afrika Ċentrali; bl-Ingliż għall-Afrika tan-Nofsinhar).


title: 2013/588/UE: Deċiżjoni tal-Parlament Ewropew tas- 17 ta’ April 2013 dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2011

text:
               16.11.2013

               MT

               Il-Ġurnal Uffiċjali tal-Unjoni Ewropea

               L 308/267

      DEĊIŻJONI TAL-PARLAMENT EWROPEW

   tas-17 ta’ April 2013
   dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2011
   (2013/588/UE)
   IL-PARLAMENT EWROPEW,

               —

               wara li kkunsidra l-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2011,

               —

               wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà Marittima għas-sena finanzjarja 2011, flimkien mat-tweġibiet tal-Aġenzija (1),

               —

               wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

               —

               wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

               —

               wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

               —

               wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta’ Ġunju 2002 li jistabbilixxi l-Aġenzija Marittima Ewropea tas-Sigurtà (4), u b’mod partikolari l-Artikolu 19 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

               —

               wara li kkunsidra l-Artikolu 77 u l-Anness VI tar-Regoli ta’ Procedura tiegħu,

               —

               wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0078/2013),

               1.

               Jagħti l-kwittanza lid-Direttur Eżekuttiv tal-Aġenzija Ewropea għas-Sigurtà Marittima għall-implimentazzjoni tal-baġit tal-Aġenzija għas-sena finanzjarja 2011;

               2.

               Jippreżenta l-kummenti tiegħu fir-riżoluzzjoni t’hawn taħt;

               3.

               Jagħti istruzzjonijiet lill-President tiegħu biex jgħaddi din id-deciżjoni, kif ukoll ir-riżoluzzjoni li hi parti integrali minnha, lid-Direttur Eżekuttiv tal-Aġenzija Ewropea għas-Sigurtà Marittima, lill-Kunsill, lill-Kummissjoni u lill-Qorti tal-Awdituri, u biex jiżgura li jiġu ppubblikati f’Il-Ġurnal Uffiċjali tal-Unjoni Ewropea (serje L).

            Il-President

         Martin SCHULZ

            Is-Segretarju Ġenerali

         Klaus WELLE

      (1)  ĠU C 388, 15.12.2012, p. 129.

      (2)  ĠU L 248, 16.9.2002, p. 1.

      (3)  ĠU L 298, 26.10.2012, p. 1.

      (4)  ĠU L 208, 5.8.2002, p. 1.

      (5)  ĠU L 357, 31.12.2002, p. 72.

         RIŻOLUZZJONI TAL-PARLAMENT EWROPEW

      tas-17 ta’ April 2013
      li tinkludi l-kummenti li jagħmlu parti integrali mid-deċiżjoni dwar il-kwittanza għall-implimentazzjoni tal-baġit tal-Aġenzija Ewropea għas-Sigurtà Marittima għas-sena finanzjarja 2011
      IL-PARLAMENT EWROPEW,

                  —

                  wara li kkunsidra l-kontijiet annwali definittivi tal-Aġenzija Ewropea għas-Sigurtà Marittima għas-sena finanzjarja 2011,

                  —

                  wara li kkunsidra r-rapport tal-Qorti tal-Awdituri dwar il-kontijiet annwali tal-Aġenzija Ewropea għas-Sigurtà Marittima għas-sena finanzjarja 2011, flimkien mat-tweġibiet tal-Aġenzija (1),

                  —

                  wara li kkunsidra r-rakkomandazzjoni tal-Kunsill tat-12 ta’ Frar 2013 (05753/2013 — C7–0041/2013),

                  —

                  wara li kkunsidra l-Artikolu 319 tat-Trattat dwar il-Funzjonament tal-Unjoni Ewropea,

                  —

                  wara li kkunsidra r-Regolament tal-Kunsill (KE, Euratom) Nru 1605/2002 tal-25 ta’ Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (2), u b’mod partikolari l-Artikolu 185 tiegħu,

                  —

                  wara li kkunsidra r-Regolament (UE, Euratom) Nru 966/2012 tal-Parlament Ewropew u tal-Kunsill tal-25 ta’ Ottubru 2012 dwar ir-regoli finanzjarji applikabbli għall-baġit ġenerali tal-Unjoni u li jħassar ir-Regolament tal-Kunsill (KE, Euratom) Nru 1605/2002 (3), u b’mod partikolari l-Artikolu 208 tiegħu,

                  —

                  wara li kkunsidra r-Regolament (KE) Nru 1406/2002 tal-Parlament Ewropew u tal-Kunsill tas-27 ta’ Ġunju 2002 li jistabbilixxi l-Aġenzija Marittima Ewropea tas-Sigurtà (4), u b’mod partikolari l-Artikolu 19 tiegħu,

                  —

                  wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta’ Novembru 2002 dwar ir-Regolament Finanzjarju qafas għall-korpi msemmijin fl-Artikolu 185 tar-Regolament (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b’mod partikolari l-Artikolu 94 tiegħu,

                  —

                  wara li kkunsidra l-Artikolu 77 u l-Anness VI tar-Regoli ta’ Procedura tiegħu,

                  —

                  wara li kkunsidra r-rapport tal-Kumitat għall-Kontroll tal-Baġit u l-opinjoni tal-Kumitat għat-Trasport u t-Turiżmu (A7-0078/2013),

                  A.

                  billi l-Qorti tal-Awdituri stqarret li kisbet assigurazzjonijiet raġonevoli li l-kontijiet annwali tal-Aġenzija Ewropea għas-Sigurtà Marittima (“l-Aġenzija”) għas-sena finanzjarja 2011 huma affidabbli u li t-tranżazzjonijiet sottostanti huma legali u regolari,

         Il-ġestjoni baġitarja u finanzjarja

                  1.

                  Jinnota li l-baġit tal-Aġenzija fl-2011 kien jammonta għal EUR 56,4 miljun, meta mqabbel ma’ EUR 54,4 miljun fis-sena ta’ qabel;

                  2.

                  Jinnota bi tħassib is-sejba tal-Qorti tal-Awdituri li l-impenji tal-baġit li ammontaw għal EUR 0,9 miljun ma kinux relatati ma’ impenji legali eżistenti u li l-Aġenzija missha diżimpenjat u ħallset l-ammont lura lill-Kummissjoni fil-bidu tal-2012; jinnota, madankollu, li l-Aġenzija bdiet il-proċess tard wisq u, konsegwentement, minħabba restrizzjonijiet imposti mis-sistema tal-IT, il-fondi se jiġu mblukkati għal sena u se jiġu diżimpenjati u mħallsa lura fi tmiem l-2012 biss;

                  3.

                  Jirrikonoxxi li l-Aġenzija ħadet passi sabiex tiżgura li l-bilanċi pendenti fuq l-impenji li mhumiex marbuta ma’ obbligi legali eżistenti jiġu diżimpenjati qabel l-għeluq tas-sena, u li kienet tat istruzzjonijiet lill-Uffiċjali Awtorizzanti tagħha biex jibdew il-proċedura ta’ diżimpenn hekk kif ikun hemm ċertezza li miżura mhijiex jew mhux se tiġi implimentata bis-sħiħ; jitlob lill-Aġenzija tirrapporta lill-awtorità tal-kwittanza jekk il-miżuri kinux biżżejjed biex jiġi evitat li sitwazzjoni simili sseħħ mill-ġdid;

                  4.

                  Jiddispjaċih li l-Qorti tal-Awdituri identifikat il-ħtieġa li tittejjeb il-ġestjoni tal-attivi tal-Aġenzíja; b’mod partikolari, sabet differenzi mhux spjegati bejn id-deprezzament annwali u dak akkumulat irreġistrati u li għall-attivi intanġibbli żviluppati internament, il-proċeduri tal-kontabilità u l-informazzjoni dwar l-ispejjeż ma kinux affidabbli; jinnota n-nuqqas ta’ evidenza ta’ inventarju fiżiku tat-tagħmir amministrattiv fil-perjodu meħtieġ;

                  5.

                  Jirrikonoxxi mill-Aġenzija li indirizzat il-kwistjonijiet kollha relatati mal-ġestjoni tal-attivi tagħha, b’mod partikolari, matul l-2012, billi żviluppat u implimentat regoli u proċeduri dettaljati rigward il-ġestjoni tal-attivi, ivverifikat il-korrettezza tal-inventarju u, kif antiċipat, ikkompletat inventarju sħiħ tal-attivi fiżiċi matul it-tieni sitt xhur tal-2012; jinnota li r-reġistru tal-attivi li jappoġġa s-sistema kontabilistika għall-attivi bbażata fuq id-dovuti, li huwa l-istrument li tuża l-Aġenzija biex iżżomm rekord tal-attivi tagħha kollha, fl-aħħar ġie aġġornat għalkollox;

                  6.

                  Jinnota bi tħassib is-sejba tal-Qorti tal-Awdituri li l-Aġenzija biegħet żewġ settijiet ta’ sistemi sweeping arms għas-servizzi tal-irkupru taż-żejt fil-baħar f’Diċembru 2011, bl-għan li tikseb mill-inqas il-valur nett skont il-kotba għat-tagħmir li jammonta għal EUR 319 050; jinnota li peress li l-prezz minimu kien iffissat ħażin f’valur inqas mill-valur nett skont il-kotba, it-tagħmir inbiegħ b’telf ta’ EUR 93 950; jemmen li peress li l-prezz miksub kien ir-riżultat ta’ proċedura tal-offerti, għandu jiġi indikat li r-rati ta’ deprezzament użati għandu mnejn ikollhom bżonn jiġu eżaminati;

                  7.

                  Jiirikonoxxi mill-Aġenzija li stabbilixxiet għadd ta’ linji gwida u proċeduri fir-rigward tal-ġestjoni tal-mezzi ta’ intervent kontra t-tniġġis tal-baħar, jirrikonoxxi li dawn ġew konsolidati b’mod konsistenti f’ġabra u li din il-ġabra tinkludi kapitolu dwar il-proċedura tal-bejgħ pubbliku u proċedura dettaljata għall-iffissar tal-valur deprezzat skont il-kotba rilevanti;

         Ir-reklutaġġ

                  8.

                  Jinnota mir-rapport tal-Qorti tal-Awdituri li kien hemm lok għal titjib fit-trasparenza tal-proċeduri ta’ reklutaġġ, b’mod partikolari, il-limiti minimi li l-kandidati kellhom jiksbu sabiex jiġu mistiedna għal intervista, il-mistoqsijiet għat-testijiet bil-miktub u għall-intervisti u l-ippeżar korrispondenti għall-evalwazzjoni tal-kandidati ma ġewx stabbiliti qabel ma ġew eżaminati l-applikazzjonijiet; jirrikonoxxi li l-Aġenzija aġġornat il-proċeduri ta’ reklutaġġ tagħha kif xieraq;

         Kunflitti ta’ interess

                  9.

                  Jitlob lill-Aġenzija tiskrutinizza u tipprojbixxi kunflitti ta’ interess possibbli meta tħaddem esperti u persunal mis-settur li tissorvelja;

         L-awditu intern

                  10.

                  Jinnota li fl-2011, is-Servizz tal-Awditjar Intern (IAS) tal-Kummissjoni wettaq awditu ta’ spezzjoni fi ħdan l-Aġenzija Ewropea għas-Sigurtà Marittima u, skont dan l-awditu, l-Aġenzija ħejjiet pjan ta’ azzjoni dettaljat li, skont l-IAS, indirizza b’mod adegwat ir-riskji importanti ħafna; jinnota li l-IAS ivverifika wkoll l-istatus tal-implimentazzjoni tar-rakkomandazzjonijiet “importanti ħafna” pendenti tal-awditi preċedenti u sab li l-Aġenzija implimentat dawn ir-rakkomandazzjonijiet kollha; jinnota li sa tmiem l-2011, l-Aġenzija qieset kważi 26 minn total ta’ 30 rakkomandazzjoni, li sarulha kemm mill-IAS kif ukoll mill-awditur intern tal-Aġenzija (Kapaċità tal-Awditjar Intern);

                  11.

                  Jirreferi, fir-rigward tal-osservazzjonijiet l-oħra li jakkumpanjaw din id-deċiżjoni ta’ kwittanza, li huma ta’ natura orizzontali, għar-riżoluzzjoni tiegħu tas-17 ta’ April 2013 (6) dwar il-prestazzjoni, il-ġestjoni finanzjarja u l-kontroll tal-aġenziji.

         (1)  ĠU C 388, 15.12.2012, p. 129.

         (2)  ĠU L 248, 16.9.2002, p. 1.

         (3)  ĠU L 298, 26.10.2012, p. 1.

         (4)  ĠU L 208, 5.8.2002, p. 1.

         (5)  ĠU L 357, 31.12.2002, p. 72.

         (6)  Testi adottati, P7_TA(2013)0134 (Ara paġna 374 ta’ dan il-Ġurnal Uffiċjali).


title: Deċiżjoni tal-Kunsill (UE) 2016/273 tat-12 ta' Frar 2016 dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u r-Repubblika Demokratika ta' Timor Leste dwar l-eżenzjoni mill-viża għal soġġorn għal perijodu qasir

text:
               27.2.2016

               MT

               Il-Ġurnal Uffiċjali tal-Unjoni Ewropea

               L 52/13

         DEĊIŻJONI TAL-KUNSILL (UE) 2016/273
   tat-12 ta' Frar 2016
   dwar il-konklużjoni, f'isem l-Unjoni Ewropea, tal-Ftehim bejn l-Unjoni Ewropea u r-Repubblika Demokratika ta' Timor Leste dwar l-eżenzjoni mill-viża għal soġġorn għal perijodu qasir
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b'mod partikolari l-punt (a) tal-Artikolu 77(2), flimkien mal-punt (a)(v) tat-tieni subparagrafu tal-Artikolu 218(6), tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew (1),
   Billi:

               (1)

               Il-Kummissjoni nnegozjat Ftehim f'isem l-Unjoni Ewropea mar-Repubblika Demokratika ta' Timor Leste dwar l-eżenzjoni mill-viża għal soġġorn għal perijodu qasir (“il-Ftehim”).

               (2)

               F'konformità mad-Deċiżjoni tal-Kunsill (UE) 2015/1030 (2), il-Ftehim ġie ffirmat u huwa applikat fuq bażi proviżorja mit-28 ta' Mejju 2015.

               (3)

               Il-Ftehim jistabbilixxi Kumitat Konġunt ta' esperti għall-ġestjoni tal-Ftehim. L-Unjoni għandha tkun irrappreżentata f'dak il-Kumitat Konġunt mill-Kummissjoni Ewropea, li għandha tkun assistita mir-rappreżentanti tal-Istati Membri.

               (4)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom ir-Renju Unit ma jieħux sehem, skont id-Deċiżjoni tal-Kunsill 2000/365/KE (3); għaldaqstant ir-Renju Unit mhuwiex qed jieħu sehem fl-adozzjoni ta' din id-Deċiżjoni u mhuwiex marbut biha jew soġġett għall-applikazzjoni tagħha.

               (5)

               Din id-Deċiżjoni tikkostitwixxi żvilupp tad-dispożizzjonijiet tal-acquis ta' Schengen li fihom l-Irlanda ma tieħux sehem, skont id-Deċiżjoni tal-Kunsill 2002/192/KE (4); għaldaqstant l-Irlanda mhijiex qed tieħu sehem fl-adozzjoni ta' din id-Deċiżjoni u mhijiex marbuta biha jew soġġetta għall-applikazzjoni tagħha.

               (6)

               Il-Ftehim għandu jiġi approvat,

         ADOTTA DIN ID-DEĊIŻJONI:
   Artikolu 1
   Il-Ftehim bejn l-Unjoni Ewropea u r-Repubblika Demokratika ta' Timor Leste dwar l-eżenzjoni mill-viża għal soġġorn għal perijodu qasir huwa b'dan approvat f'isem l-Unjoni.
   Artikolu 2
   Il-President tal-Kunsill għandu jagħti, f'isem l-Unjoni, in-notifika prevista fl-Artikolu 8(1) tal-Ftehim (5).
   Artikolu 3
   Il-Kummissjoni, assistita mir-rappreżentanti tal-Istati Membri, għandha tirrappreżenta lill-Unjoni fil-Kumitat Konġunt ta' esperti stabbilit skont l-Artikolu 6 tal-Ftehim.
   Artikolu 4
   Din id-Deċiżjoni għandha tidħol fis-seħħ fil-jum tal-adozzjoni tagħha.

      Magħmul fi Brussell, it-12 ta' Frar 2016.

            Għall-Kunsill

            Il-President

         J.R.V.A. DIJSSELBLOEM

      (1)  Kunsens mogħti fil-15 ta' Diċembru 2015 (għadu ma ġiex ippubblikat fil-Ġurnal Uffiċjali).

      (2)  Id-Deċiżjoni tal-Kunsill (UE) 2015/1030 tas-7 ta' Mejju 2015 dwar l-iffirmar, f'isem l-Unjoni Ewropea, u l-applikazzjoni proviżorja tal-Ftehim bejn l-Unjoni Ewropea u r-Repubblika Demokratika ta' Timor Leste dwar l-eżenzjoni mill-viża għal soġġorn għal perijodu qasir (ĠU L 173, 3.7.2015, p. 1).

      (3)  Id-Deċiżjoni tal-Kunsill 2000/365/KE tad-29 ta' Mejju 2000 dwar it-talba tar-Renju Unit tal-Gran Brittanja u Irlanda ta' Fuq biex jieħdu parti f'xi dispożizzjonijiet tal-acquis ta' Schengen (ĠU L 131, 1.6.2000, p. 43).

      (4)  Id-Deċiżjoni tal-Kunsill 2002/192/KE tat-28 ta' Frar 2002 rigward it-talba tal-Irlanda biex tieħu sehem f'xi dispożizzjonijiet tal-acquis ta' Schengen (ĠU L 64, 7.3.2002, p. 20).

      (5)  Id-data tad-dħul fis-seħħ tal-Ftehim ser tiġi ppubblikata f'Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2011/182/UE: Deċiżjoni tal-Kunsill tad- 9 ta’ Marzu 2011 li tikkonċerna t-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina

text:
               25.3.2011

               MT

               Il-Ġurnal Uffiċjali tal-Unjoni Ewropea

               L 79/3

         DEĊIŻJONI TAL-KUNSILL
   tad-9 ta’ Marzu 2011
   li tikkonċerna t-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina
   (2011/182/UE)
   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjonament tal-Unjoni Ewropea, u b’mod partikolari l-Artikolu 186 flimkien mal-punt (v) tal-Artikolu 218(6)(a) tiegħu,
   Wara li kkunsidra l-proposta mill-Kummissjoni Ewropea,
   Wara li kkunsidra l-kunsens tal-Parlament Ewropew,
   Billi:

               (1)

               Bid-Deċiżjoni tiegħu 2003/96/KE tas-6 ta’ Frar 2003 (1), il-Kunsill approva l-konklużjoni tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina.

               (2)

               L-Artikolu 12(b) tal-Ftehim ippreveda li l-Ftehim ser jiġi konkluż għal perijodu inizjali li jintemm fil-31 ta’ Diċembru 2002 u jkun jista’ jiġġedded bi qbil komuni bejn il-Partijiet għal perijodi addizzjonali ta’ ħames snin.

               (3)

               B’Deċiżjoni tat-22 ta’ Settembru 2003 (2) li daħlet fis-seħħ fit-8 ta’ Novembru 2004, il-Kunsill approva t-tiġdid tal-Ftehim għal perijodu ulterjuri ta’ ħames snin.

               (4)

               Fit-tielet laqgħa tas-Sottokumitat UE-Ukraina Nru 7, li saret fi Kjev fis-26 u s-27 ta’ Novembru 2008, iż-żewġ Partijiet ikkonfermaw l-interess tagħhom fit-tiġdid tal-Ftehim imsemmi hawn fuq għal ħames snin aktar.

               (5)

               Il-kontenut konkret tal-Ftehim imġedded huwa identiku għall-kontenut konkret tal-Ftehim li skada fis-7 ta’ Novembru 2009.

               (6)

               B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet il-Komunità Ewropea.

               (7)

               It-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina għandu jiġi approvat f’isem l-Unjoni,

         ADOTTA DIN ID-DEĊIŻJONI:
   Artikolu 1
   It-tiġdid tal-Ftehim dwar il-kooperazzjoni xjentifika u teknoloġika bejn il-Komunità Ewropea u l-Ukraina, għal perijodu addizzjonali ta’ ħames snin, huwa b’dan approvat f’isem l-Unjoni.
   Artikolu 2
   Il-President tal-Kunsill għandu, filwaqt li jaġixxi f’isem l-Unjoni u b’konformità mal-Artikolu 12 tal-Ftehim, jagħti n-notifika lill-Gvern tal-Ukraina li l-Unjoni lestiet il-proċeduri interni tagħha meħtieġa għad-dħul fis-seħħ tal-Ftehim imġedded (3) u jagħmel in-notifika li ġejja lill-Ukraina:

      “B’konsegwenza tad-dħul fis-seħħ tat-Trattat ta’ Lisbona fl-1 ta’ Diċembru 2009, l-Unjoni Ewropea ssostitwiet u ssuċċediet lill-Komunità Ewropea u minn dik id-data teżerċita d-drittijiet kollha u tassumi l-obbligi kollha tal-Komunità Ewropea. Għalhekk, ir-referenzi għal “il-Komunità Ewropea” fit-test tal-Ftehim għandhom, fejn adatt, jinqraw bħala “l-Unjoni Ewropea”.”

   Artikolu 3
   Din id-Deċiżjoni għandha tidħol fis-seħħ fid-data tal-adozzjoni tagħha.

      Magħmul fi Brussell, id-9 ta’ Marzu 2011.

            Għall-Kunsill

            Il-President

         CSÉFALVAY Z.

      (1)  ĠU L 36, 12.2.2003, p. 31.

      (2)  ĠU L 267, 17.10.2003, p. 24.

      (3)  Id-data tad-dħul fis-seħħ tal-Ftehim ser tiġi ppubblikata f’Il-Ġurnal Uffiċjali tal-Unjoni Ewropea mis-Segretarjat Ġenerali tal-Kunsill.


title: 2014/664/UE: Deċiżjoni tal-Kunsill tal- 15 ta' Settembru 2014 dwar il-pożizzjoni li għandha tiġi adottata f'isem l-Unjoni Ewropea fi ħdan il-Kunsill tal-Membri tal-Kunsill Internazzjonali taż-Żebbuġ dwar l-estensjoni tal-Ftehim Internazzjonali tal-2005 dwar iż-żejt taż-żebbuġa u ż-żebbuġ tal-mejda

text:
               17.9.2014

               MT

               Il-Ġurnal Uffiċjali tal-Unjoni Ewropea

               L 275/6

         DEĊIŻJONI TAL-KUNSILL
   tal-15 ta' Settembru 2014
   dwar il-pożizzjoni li għandha tiġi adottata f'isem l-Unjoni Ewropea fi ħdan il-Kunsill tal-Membri tal-Kunsill Internazzjonali taż-Żebbuġ dwar l-estensjoni tal-Ftehim Internazzjonali tal-2005 dwar iż-żejt taż-żebbuġa u ż-żebbuġ tal-mejda

      (2014/664/UE)

   IL-KUNSILL TAL-UNJONI EWROPEA,
   Wara li kkunsidra t-Trattat dwar il-Funzjament tal-Unjoni Ewropea, u b'mod partikolari l-Artikolu 207, flimkien mal-Artikolu 218(9) tiegħu,
   Wara li kkunsidra l-proposta tal-Kummissjoni Ewropea,
   Billi:

               (1)

               Il-Ftehim Internazzjonali dwar iż-żejt taż-żebbuġa u ż-żebbuġ tal-mejda, 2005 (1) (“il-Ftehim”) se jiskadi fil-31 ta' Diċembru 2014, sakemm il-Kunsill tal-Membri tal-Kunsill Internazzjonali taż-Żebbuġ (IOC) ma jiddeċidix li jestendih f'konformità mad-dispożizzjonijiet tal-Artikolu 47(1) u (2) tal-Ftehim.

               (2)

               Fid-19 ta' Novembru 2013, il-Kunsill ta l-awtorizzazzjoni lill-Kummissjoni biex tiftaħ in-negozjati f'isem l-Unjoni għall-konklużjoni ta' ftehim internazzjonali ġdid dwar iż-żejt taż-żebbuġa u ż-żebbuġ tal-mejda.

               (3)

               Bħalissa għaddejjin diskussjonijiet fi ħdan l-IOC dwar ftehim ġdid. Issa hu ċert li d-data ta' skadenza tal-31 ta' Diċembru 2014 mhix se tiġi rrispettata biex jiġi konkluż ftehim. Għalhekk, huwa fl-interess tal-Unjoni li tiżgura li l-Ftehim eżistenti jiġi estiż.

               (4)

               L-estensjoni tal-Ftehim attwali hija distinta min-negozjati dwar il-konklużjoni ta' ftehim ġdid. Għalhekk, l-Unjoni għandha titlob li l-Ftehim eżistenti jiġi estiż b'sena u tivvota favur tali estensjoni jekk din tiġi proposta lill-Kunsill tal-Membri tal-IOC,

         ADOTTA DIN ID-DEĊIŻJONI:
   Artikolu 1
   Il-pożizzjoni li għandha tiġi adottata f'isem l-Unjoni, fi ħdan il-Kunsill tal-Membri tal-Kunsill Internazzjonali taż-Żebbuġ, hija li titlob estensjoni ta' sena tal-Ftehim dwar iż-żejt taż-żebbuġa u ż-żebbuġ tal-mejda eżistenti u li tivvota favur l-estensjoni ta' sena tal-Ftehim Internazzjonali tal-2005 dwar iż-żejt taż-żebbuġa u ż-żebbuġ tal-mejda jekk din tiġi proposta lill-Kunsill tal-Membri.
   Artikolu 2
   Din id-Deċiżjoni tidħol fis-seħħ fid-data tal-adozzjoni tagħha.

      Magħmul fi Brussell, il-15 ta' Settembru 2014.

            Għall-Kunsill

            Il-President

         S. GOZI

      (1)  ĠU L 302, 19.11.2005, p. 47.


title: Deċiżjoni tal-Kunsill (PESK) 2015/1521 tal-14 ta' Settembru 2015 li tħassar id-Deċiżjoni tal-Kunsill 2013/320/PESK b'appoġġ għas-sigurtà fiżika u l-attivitajiet relatati mal-ġestjoni tal-ħażniet biex jitnaqqas ir-riskju tal-kummerċ illeċitu fl-armi ħfief u ta' kalibru żgħir (SALW) u l-munizzjon tagħhom fil-Libja u r-reġjun tagħha

text:
               15.9.2015

               MT

               Il-Ġurnal Uffiċjali tal-Unjoni Ewropea

               L 239/142

         DEĊIŻJONI TAL-KUNSILL (PESK) 2015/1521
   tal-14 ta' Settembru 2015
   li tħassar id-Deċiżjoni tal-Kunsill 2013/320/PESK b'appoġġ għas-sigurtà fiżika u l-attivitajiet relatati mal-ġestjoni tal-ħażniet biex jitnaqqas ir-riskju tal-kummerċ illeċitu fl-armi ħfief u ta' kalibru żgħir (SALW) u l-munizzjon tagħhom fil-Libja u r-reġjun tagħha
   IL-KUNSILL TAL-UNJONI EWROPEA,
   Wara li kkunsidra t-Trattat dwar l-Unjoni Ewropea, u b'mod partikolari l-Artikoli 26(2) u 31(1) tiegħu,
   Wara li kkunsidra l-proposta mir-Rappreżentant Għoli tal-Unjoni għall-Affarijiet Barranin u l-politika ta' Sigurtà,
   Billi:

               (1)

               Id-Deċiżjoni tal-Kunsill 2013/320/PESK (1) ipprevediet li l-Unjoni għandha tistinka għall-promozzjoni tal-paċi u s-sigurtà fil-Libja u r-reġjun inġenerali permezz ta' miżuri ta' appoġġ bil-għan tal-iżgurar tas-sigurtà fiżika tajba u l-ġestjoni tajba tal-ħażniet tal-arsenali tal-armi Libjani mill-istituzzjonijiet tal-istat Libjani sabiex jitnaqqsu r-riskji għall-paċi u s-sigurtà bit-tixrid illeċitu u l-akkumulazzjoni eċċessiva ta' armi ħfief u ta' kalibru żgħir (SALW) u l-munizzjon tagħhom, inkluż it-trawwim tal-multilateraliżmu effettiv fil-livell reġjonali.

               (2)

               Id-deterjorament tas-sitwazzjoni politika u tas-sigurtà ġiegħel lill-parti l-kbira tal-missjonijiet diplomatiċi u l-persunal internazzjonali jitilqu mil-Libja wara l-ġrajjiet vjolenti tas-sajf tal-2014.

               (3)

               Id-djalogu politiku mmexxi min-Nazzjonijiet Uniti għadu ma rriżultax f'riżoluzzjoni politika bejn il-fazzjonijiet kombattenti prinċipali.

               (4)

               Mhux ċar dwar meta s-sitwazzjoni fil-Libja ser tmur għall-aħjar b'tali mod li l-persunal internazzjonali jkun jista' jerġa' jopera b'mod sigur fil-Libja.

               (5)

               Id-Deċiżjoni 2013/320/PESK għandha għalhekk titħassar.

               (6)

               L-Unjoni tixtieq tafferma mill-ġdid l-impenn politiku qawwi tagħha biex tappoġġa lill-awtoritajiet Libjani responsabbli biex inaqqsu r-riskji tat-tixrid illeċitu u l-akkumulazzjoni eċċessiva ta' SALW u l-munizzjon tagħhom, hekk kif il-kondizzjonijiet fil-Libja jippermettu dan,

         ADOTTA DIN ID-DEĊIŻJONI:
   Artikolu 1
   Id-Deċiżjoni 2013/320/PESK hija mħassra.
   Artikolu 2
   Din id-Deċiżjoni għandha tidħol fis-seħħ fil-jum tal-adozzjoni tagħha.
   Hija għandha tapplika mit-30 ta' Ġunju 2015.

      Magħmul fi Brussell, l-14 ta' Settembru 2015.

            Għall-Kunsill

            Il-President

         J. ASSELBORN

      (1)  Id-Deċiżjoni tal-Kunsill 2013/320/PESK tal-24 ta' Ġunju 2013 b'appoġġ għas-sigurtà fiżika u l-attivitajiet relatati mal-ġestjoni tal-ħażniet biex jitnaqqas ir-riskju tal-kummerċ illeċitu fl-armi ħfief u ta' kalibru żgħir (SALW) u l-munizzjon tagħhom fil-Libja u r-reġjun tagħha (ĠU L 173, 26.6.2013, p. 54).


title: 2006/822/KE: Deċiżjoni tal-Parlament Ewropew tas- 27 ta' April 2006 dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kundizzjonijiet ta' l-Għajxien u tax-Xogħol għas-sena finanzjarja 2004

text:
               6.12.2006

               MT

               Il-Ġurnal Uffiċjali ta’ l-Unjoni Ewropea

               69

         DEĊIŻJONI TAL-PARLAMENT EWROPEW
   tas-27 ta' April 2006
   dwar il-kwittanza għall-implimentazzjoni tal-baġit tal-Fondazzjoni Ewropea għat-Titjib tal-Kundizzjonijiet ta' l-Għajxien u tax-Xogħol għas-sena finanzjarja 2004
   (2006/822/KE)
   IL-PARLAMENT EWROPEW,

               —

               wara li kkunsidra l-kontijiet annwali finali tal-Fondazzjoni Ewropea għat-Titjib tal-Kundizzjonijiet ta' l-Għajxien u tax-Xogħol għas-sena finanzjarja 2004 (1),

               —

               wara li kkunsidra r-rapport tal-Qorti ta' l-Awdituri dwar il-kontijiet annwali tal-Fondazzjoni Ewropea għat-Titjib tal-Kundizzjonijiet ta' l-Għajxien u tax-Xogħol għas-sena finanzjarja 2004 flimkien mat-tweġibiet tal-Fondazzjoni (2),

               —

               wara li kkunsidra r-rakkomandazzjoni tal-Kunsill ta' l-14 ta' Marzu 2006 (5972/2006 — C6- 0093/2006),

               —

               wara li kkunsidra t-Trattat tal-KE, b'mod partikulari l-Artikolu 276, tiegħu,

               —

               wara li kkunsidra r-Regolament tal-Kunsill (KE, Euratom) Nru 1605/2002 tal-25 ta' Ġunju 2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (3), u b'mod partikulari l-Artikolu 185 tiegħu,

               —

               wara li kkunsidra r-Regolament tal-Kunsill (KEE) Nru 1365/75 tas-26 ta' Mejju 1975 dwar il-ħolqien ta' Fondazzjoni Ewropea għat-Titjib tal-Kundizzjonijiet ta' l-Għajxien u tax-Xogħol (4) u b'mod partikulari l-Artikolu 16 tiegħu,

               —

               wara li kkunsidra r-Regolament tal-Kummissjoni (KE, Euratom) Nru 2343/2002 tad-19 ta' Novembru 2002 dwar ir-Regolament Finanzjarju qafas għall-korpi msemmija fl-Artikolu 185 tar-Regolament tal-Kunsill (KE, Euratom) Nru 1605/2002 dwar ir-Regolament Finanzjarju applikabbli għall-baġit ġenerali tal-Komunitajiet Ewropej (5), u b'mod partikulari l-Artikolu 94 tiegħu,

               —

               wara li kkunsidra l-Artikolu 71 u l-Anness V tar-Regoli ta' Proċedura tiegħu,

               —

               wara li kkunsidra r-rapport tal-Kumitat għall-Kontroll tal-Bagit (A6-0093/2006),

               1.

               Jagħti kwittanza lid-Direttur tal-Fondazzjoni Ewropea għat-Titjib tal-Kundizzjonijiet ta' l-Għajxien u tax-Xogħol għall-implimentazzjoni tal-baġit tal-Fondazzjoni għas-sena finanzjarja 2004;

               2.

               Jagħmel il-kummenti tiegħu fir-riżoluzzjoni ta' hawn taħt;

               3.

               Jagħti istruzzjonijiet lill-President sabiex iressaq din id-deċiżjoni u r-riżoluzzjoni li tagħmel parti integrali minnha lid-Direttur tal-Fondazzjoni Ewropea għat-Titjib tal-Kundizzjonijiet ta' l-Għajxien u tax-Xogħol, lill-Kunsill, lill-Kummissjoni u lill-Qorti ta' l-Awdituri u li jippubblikahom fil-Ġurnal Uffiċjali ta' l-Unjoni Ewropea (serje L).

            Il-President

         Josep BORRELL FONTELLES

            Is-Segretarju Ġenerali

         Julian PRIESTLEY

      (1)  ĠU C 269, 28.10.2005, p. 40.

      (2)  ĠU C 332, 28.12.2005, p. 82.

      (3)  ĠU L 248, 16.9.2002, p. 1.

      (4)  ĠU L 139, 30.5.1975, p. 1 Regolament kif emendat l-aħħar bir-Regolament (KE) Nru 1111/2005 (ĠU L 184, 15.7.2005, p. 1).

      (5)  ĠU L 357, 31.12.2002, p. 72. Regolament kif emendat bir-Regolament (KE, Euratom) Nru 1261/2005 (ĠU L 201, 2.8.2005, p. 3).


title: Deċiżjoni tal-Kunsill 2005/728/ĠAI ta’ 12 ta' Ottubru 2005 li tiffissa d-data ta' applikazzjoni ta' ċerti dispożizzjonijiet tar-Regolament (KE) Nru. 871/2004 dwar l-introduzzjoni ta' xi funzjonijiet ġodda għas-Sistema ta’ Informazzjoni ta’ Schengen, inklużi fil-ġlieda kontra t-terroriżmu

text:
               27.6.2006

               MT

               Il-Ġurnal Uffiċjali ta’ l-Unjoni Ewropea

               25

         DEĊIŻJONI TAL-KUNSILL 2005/728/ĠAI
   tat-12 ta' Ottubru 2005
   li tiffissa d-data ta' applikazzjoni ta' ċerti dispożizzjonijiet tar-Regolament (KE) Nru. 871/2004 dwar l-introduzzjoni ta' xi funzjonijiet ġodda għas-Sistema ta’ Informazzjoni ta’ Schengen, inklużi fil-ġlieda kontra t-terroriżmu
   IL-KUNSILL TA’ L-UNJONI EWROPEA,
   Wara li kkunsidra r-Regolament tal-Kunsill (KE) 871/2004 tad-29 ta' April 2004 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, inkluż fil-ġlieda kontra t-terroriżmu (1), u b'mod partikolari l-Artikolu 2(2) tiegħu,
   Billi:

               (1)

               Ir-Regolament tal-Kunsill (KE) Nru 871/2004 jispeċifika li d-dispożizzjonijet ta' l-Artikolu 1 ta' dak ir-Regolament għandhom japplikaw mid-data ffissata mill-Kunsill, hekk kif il-prekondizzjonijiet meħtieġa jkunu ġew mwettqa, u li l-Kunsill jista' jiddeċiedi li jiffissa dati differenti għall-applikazzjoni ta' dispożizzjonijiet differenti. Dawk il-prekondizzjonijiet ġew sodisfatti fir-rigward ta' l-Artikolu 1(6) tar-Regolament (KE) Nru 871/2004.

               (2)

               Huwa xieraq li l-Artikolu 1(10) tad-Deċiżjoni tal-Kunsill 2005/211/ĠAI ta' l-24 ta' Frar 2005 dwar l-introduzzjoni ta' xi funzjonijiet ġodda għas-Sistema ta' Informazzjoni ta' Schengen, inkluż fil-ġlieda kontra t-terroriżmu (2), li huwa identiku għall-Artikolu 1(6) tar-Regolament (KE) Nru 871/2004, japplika mill-istess data.

               (3)

               Deċiżjoni tal-Kunsill separata tipprovdi għad-dħul fis-seħħ ta' l-Artikolu 1(10) tad-Deċiżjoni 2005/211/ĠAI.

               (4)

               Fir-rigward ta’ l-Isvizzera, din id-Deċiżjoni tikkostitwixxi żvilupp tad-dispożizzjonijiet ta’ l-acquis ta’ Schengen, fis-sens tal-Ftehim iffirmat bejn l-Unjoni Ewropea, il-Komunità Ewropea u l-Konfederazzjoni Svizzera dwar l-assoċjazzjoni tal-Konfederazzjoni Svizzera ma’ l-implimentazzjoni, l-applikazzjoni u l-iżvilupp ta’ l-acquis ta’ Schengen (3), li jaqgħa taħt il-qasam imsemmi fl-Artikolu 1, punt G tad-Deċiżjoni 1999/437/KE (4) li jinqara flimkien ma' l-Artikolu 4(1) tad-Deċiżjonijiet 2004/860/KE (5) u 2004/849/KE (6) dwar l-iffirmar f’isem l-Unjoni Ewropea, u dwar l-iffirmar f’isem il-Komunità Ewropea, u dwar l-applikazzjoni proviżorja ta’ ċerti dispożizzjonijiet ta’ dak il-Ftehim.

         IDDEĊIEDA KIF ĠEJ:
   Artikolu 1
   L-Artikolu 1(6) tar-Regolament (KE) Nru 871/2004 għandu japplika mill-1 ta' Jannar 2006.
   Artikolu 2
   Din id-Deċiżjoni għandha jkolla effett fid-data ta’ l-adozzjoni tagħha. Għandha tiġi pubblikata fil-Ġurnal Uffiċjali ta’ l-Unjoni Ewropea.

      Maghmula fi Brussel, 12 ta' Ottubru 2005.

            Ghall-Kunsill

            Il-President

         C. CLARKE

      (1)  ĠU L 162, 30.4.2004, p. 29.

      (2)  ĠU L 68, 15.3.2005, p. 44.

      (3)  Dok. tal-Kunsill 13054/04 aċċessibbli fuq http://register.consilium.eu.int

      (4)  ĠU L 176, 10.7.1999, p. 31.

      (5)  ĠU L 368, 15.12.2004, p. 26.

      (6)  ĠU L 370, 17.12.2004, p. 78.